PRIENŲ RAJONO SAVIVALDYBĖS ADMINISTRACIJOS

INVESTICIJŲ SKYRIUS

Biudžetinė įstaiga, Laisvės a. 12, LT-59126 Prienai,

tel. +370 319 61 169, el. p. investicijos@prienai.lt

Duomenys kaupiami ir saugomi Juridinių asmenų registre, kodas 288742590

________________________________________________________________________________________________

Prienų rajono savivaldybės tarybai

SPRENDIMO „DĖL PRITARIMO PROJEKTUI „INOVATYVAUS SPRENDIMO SUKŪRIMAS PRIENŲ RAJONO SAVIVALDYBĖJE“ PROJEKTO

AIŠKINAMASIS RAŠTAS

Sprendimo projekto tikslai ir uždaviniai.

Pritarti projektui „Inovatyvaus sprendimo sukūrimas Prienų rajono savivaldybėje“ ir, gavus finansavimą, jo įgyvendinimui.

VšĮ Inovacijų agentūrai (toliau – Agentūra) buvo pateikta projekto „Inovatyvaus sprendimo sukūrimas Prienų rajono savivaldybėje“ Nr. 05-07-21.1.4.T-080 paraiška, kuri įvertinta pagal specialiuosius vertinimo kriterijus, kurių pagrindu yra atrenkami projekto partneriai. Prienų rajono savivaldybės administracijos (toliau – Administracija) 2024-04-19 paraiška atitiko Agentūros keliamus reikalavimus. Su Agentūra Administracija pasirašys Jungtinės veiklos (partnerystės) sutartį dėl projekto įgyvendinimo, todėl yra reikalingas Prienų rajono savivaldybės tarybos pritarimas projektui ir jo finansavimui.

Projektu bus siekiama sukurti inovatyvų sprendimą, kuris padėtų skaitmenizuoti administracines paslaugas, teikiamas Prienų rajono savivaldybėje.

Įdiegus inovatyvų sprendimą, atsiras galimybė kaupti, analizuoti ir panaudoti duomenis susijusioms veikloms plėsti, juos išsaugoti. Taip pat bus geresnis paslaugų prieinamumas ir skaidrumas, paslaugos bus suteikiamos automatizuotai. Sumažės administracinė našta, išlaidos biuro popieriui, dažams, spausdintuvams. Sukūrus inovatyvų sprendimą, bus sudarytos galimybės paslaugos gavėjams stebėti ir vertinti paslaugos suteikimo procesą. Pažymėtina, kad tokių paslaugų administracija nėra įsigijusi.

Siūlomos teisinio reguliavimo nuostatos.

Sprendimo projektu naujų teisinio reguliavimo nuostatų nesiūloma.

Laukiami rezultatai.

Pritarus projektui „Inovatyvaus sprendimo sukūrimas Prienų rajono savivaldybėje“, bus pasirašyta Jungtinės veiklos (partnerystės) sutartis dėl projekto įgyvendinimo ir Agentūra teiks projekto įgyvendinimo planą VšĮ Centrinei projektų valdymo agentūrai (toliau – CPVA) finansavimui gauti.

Šiam inovatyviam sprendimui sukurti numatoma įsigyti techninę ir programinę įrangą, inovatyvaus sprendimo sukūrimo paslaugą, mokymus.

Lėšų poreikis ir šaltiniai.

Lėšų poreikis 69 000 Eur, iš jų:

Europos Sąjungos lėšos – 55 200 Eur,

Savivaldybės biudžeto lėšos – 13 800 Eur.

Projekto tinkamų finansuoti išlaidų dalis, kurios nepadengia projektui skiriamo finansavimo lėšos, ir netinkamos išlaidos turi būti finansuojamos iš projekto vykdytojo / partnerio lėšų.

Kiti sprendimui priimti reikalingi pagrindimai, skaičiavimai ir paaiškinimai.

Projektui įgyvendinti reikalingų lėšų poreikis nustatytas pagal gautus komercinius pasiūlymus.

Lyginamasis variantas.

Nėra.

Investicijų skyriaus vedėja	Vaida Stasytienė